**AIŠKINAMASIS RAŠTAS**

**DĖL pritarimo klaipėdos miesto dalyvavimui 2021 metų „europos jaunimo sostinės“ titulo konkurse**

**1. Sprendimo projekto esmė.**

Šiuo sprendimo projektu siūloma pritarti Klaipėdos miesto savivaldybės kandidatavimui ir paraiškos rengimui Europos jaunimo sostinės 2021 vardui gauti ir pritarti Klaipėdos miesto savivaldybės administracijos direktoriaus įgaliojimui pasirašyti su paraiškos rengimu ir teikimu susijusius dokumentus.

**2. Priežastys ir kuo remiantis parengtas sprendimo projektas.**

Klaipėdos miesto savivaldybė dalyvauja tarptautinės programos URBACT III projekte „Gen-Y City“ („Y kartos miestas“), kuriuo siekiama pritraukti, ugdyti ir išlaikyti talentus mieste. Pagrindinė sąlyga, vykdant projekto veiklas, buvo sudaryti vietos veiklos grupę iš skirtingų su jaunimo politika susijusių subjektų, kurie sudarytų integruotą veiksmų planą projekto tikslui pasiekti. Susitikimų metu buvo nuspręsta siūlyti Klaipėdos miesto savivaldybei dalyvauti konkurse dėl Europos jaunimo sostinės titulo. Šis titulas įpareigoja miestus koncentruotis į jaunimo problemas ir jų sprendimo alternatyvas tarptautiniu, nacionaliniu, regioniniu ir vietos lygmeniu. Tuo tikslu Klaipėdos miesto savivaldybės tarybos 2016 m. gruodžio 22 d. sprendimu Nr. T2-290 „Dėl Klaipėdos miesto savivaldybės 2017–2019 metų strateginio veiklos plano patvirtinimo“ buvo patvirtinta Klaipėdos miesto savivaldybės 2017–2019 metų strateginio veiklos plano Jaunimo politikos programos Nr. 09 priemonė Nr. 09.01.01.04 „Tarptautinio bendradarbiavimo plėtojimas“, kurioje buvo numatyta priemonė „Europos jaunimo sostinė 2020 m.“ pasirengimas.

Europos jaunimo forumas 2016 m. gruodžio 16 d. paskelbė kvietimą Europos miestams dalyvauti tarptautinėje atrankoje 2020 metų Europos jaunimo sostinės vardui gauti (plačiau: <http://www.europeanyouthcapital.org/become-an-eyc/>). Klaipėdos miesto savivaldybė teikė paraišką konkursui ir 2017 m. vasario 28 d. buvo paskelbta, kad iš 8 miestų kandidatų į II konkurso etapą pateko 5 miestai: Amjenas (Prancūzija), Kišiniovas (Moldova), Klaipėda (Lietuva), Timišoara (Rumunija) ir Filachas (Austrija) (plačiau: <http://www.europeanyouthcapital.org/yfj/shortlist-2020/> ).

2017 m. lapkričio 17 d. Briuselyje vyko visų 5 kandidatų tiesioginis paraiškos pristatymas Europos jaunimo forumo vertinimo komisijai. Tą dieną vertinimo komisija nusprendė, kas taps Europos jaunimo sostinės 2020 titulo nugalėtoju. Klaipėdos miestas Europos jaunimo sostinė 2020 m. titulo nelaimėjo, tačiau labai puikiai pasirodė prieš tarptautinę ekspertų komisiją bei apdovanojimų ceremonijoje. Po apdovanojimų paaiškėjo, kad Klaipėdos miesto paraiška buvo antroje vietoje, kas leidžia teigti, kad paraiška buvo labai stipri. Taip pat pastebima, kad dažniausiai iš pirmo karto Europos jaunimo sostinės titulo gauti nepavyksta. Dėl šios priežasties ir tarptautinių ekspertų paskatinti esame suinteresuoti mėginti dar kartą teikti paraišką ir siekti, kad Europos jaunimo sostinės 2021 titulą gautų Klaipėdos miestas. 2018 m. bus išskirtiniai bandant tapti Europos jaunimo sostine, nes paraiškos rengimui ir teikimui yra pritarus Kauno miesto savivaldybės taryba.

Europos jaunimo sostinės titulas įpareigoja visus metus rengti, inicijuoti, organizuoti jaunimo dalyvavimą skatinančius projektus, veiklas, įgyvendinti kultūrines, socialines iniciatyvas, skirti dėmesį jaunimui ir jaunimo reikalams. Europos jaunimo forumo suteiktas jaunimo sostinės vardas atvers didesnes galimybes gauti ES programos Erasmus+ ir kitų programų finansavimą, skatins miesto žinomumą, kuris padidins jaunimo ir turistų srautus.

Sprendimo projektas parengtas vadovaujantis Lietuvos Respublikos vietos savivaldos įstatymo 6 straipsnio 8, 13, 14, 16, 29 ir 38 punktais, 16 straipsnio 2 dalies 40 punktu, Klaipėdos miesto savivaldybės tarybos 2016 m. gruodžio 22 d. sprendimu Nr. T2-290 „Dėl Klaipėdos miesto savivaldybės 2017–2019 metų strateginio veiklos plano patvirtinimo“ ir Klaipėdos miesto savivaldybės tarybos 2017 m. liepos 27 d. sprendimu Nr. T2-162 „Dėl K**laipėdos miesto savivaldybės tarybos** 2016 m. gruodžio 22 d. sprendimo Nr. T2-290 „Dėl Klaipėdos miesto savivaldybės 2017–2019 metų strateginio veiklos plano patvirtinimo“ pakeitimo“ ir Klaipėdos miesto savivaldybės tarybos 2017 m. spalio 19 d. sprendimu Nr. T2-257 „Dėl pritarimo Klaipėdos miesto savivaldybės paraiškai Europos jaunimo sostinės 2020 vardui gauti“.

**3. Kokių rezultatų laukiama.**

Priimtas sprendimas sudarys palankias sąlygas rengti paraišką ir pateikti visus su paraišką susijusius dokumentus. Europos jaunimo sostinės vardo suteikimas miestui yra reikšmingas ne tik ilgalaikės jaunimo politikos formavimo ir įgyvendinimo aspektu, bet ir sprendžiant daugelį miesto pilietinių, socialinių, ekonominių, jaunųjų miesto gyventojų užimtumo ir įtraukties, bei miesto žinomumo tarptautiniu mastu ir patrauklumo didinimo klausimų.

**4. Lėšų poreikis sprendimo įgyvendinimui.**

**5. Sprendimo projekto rengimo metu gauti specialistų vertinimai.**

Pastabų negauta.

**6. Galimos teigiamos ar neigiamos sprendimo priėmimo pasekmės.**

Priimtas sprendimas leis atitikti reikalavimus, keliamus paraiškos teikėjui ir sudarys prielaidas sulaukti palankaus atrankos komisijos ekspertų vertinimo.

Neigiamų pasekmių nenumatoma.

PRIDEDAMA:

1. Klaipėdos miesto savivaldybės tarybos 2016 m. gruodžio 22 d. sprendimas Nr. T2-290 „Dėl Klaipėdos miesto savivaldybės 2017–2019 metų strateginio veiklos plano patvirtinimo“, 3 lapai.

2. Klaipėdos miesto savivaldybės tarybos 2017 m. spalio 19 d. sprendimas Nr. T2-257 „Dėl pritarimo Klaipėdos miesto savivaldybės paraiškai Europos jaunimo sostinės 2020 vardui gauti“, 1 lapas.

Jaunimo reikalų koordinatorė Aistė Andruškevičiūtė